text: [{"text_idx": "#000000", "text": "Archive for month: July, 2014"}, {"text_idx": "#000003", "text": "Waldaan Qulqullootaa sagalee dursaa \u2018\u2019Daandii Duukaabu\u2019ummaa\u201d jedhuun gaafa dilbataa siimpooziyeemii yemmuu gaggeessu tajaajila wangeelaa Afaan Oromootiin kennamu daraan babal\u2019isuu fi uummata sagalee Waaqayyoo dheebote mara bira gahuuf ta\u2019uu ibsameera."}, {"text_idx": "#000005", "text": "Akka qu\u2019annaan dhiyaate kun ibsutti hordoftoonni mana Kiristaanaa Ortodoks Tawaahidoo Itiyoophiyaa Naannoo oromiyaa yeroo irraa gara yerootti hir\u2019achaa akka jiranii fi sababni hordoftoonni amantaa kanaa hir\u2019ataniifis dhiibbaa keessaa fi alaa, akkasumas namoota seenaa darbee raawwatanii fi yeroo ammaa kana seenaa darbe sana akka ka\u2019umsaatti fayyadamuun hiika hin taane itti kennuudhaan kaayyoo isaanii dabaa fi jai\u2019aa ta\u2019e galmaan gahuuf socho\u2019aniin ta\u2019uu isaa ibsameera."}, {"text_idx": "#000006", "text": "Qu\u2019annichi itti fufuudhaan tajaajila manni Kiristaanaa Qulqulleettii Ortodoks Tawaahidoo afaan Oromootiin taasistu baay\u2019ee gadi bu\u2019aa kan ta\u2019ee fi kan nama hin quubsne yoo ta\u2019u, uummata sagalee wangeelaa dhugaa ta\u2019e dheebotee badaa jiru kana afaan inni dhagahuun barsiisuun barbaachisaa ta\u2019uun ibsameera. Amaluumaa Mana Kiristaanaa keessaa inni tokko manni kiristaanaa kan duukaa bu\u2019ootaan babal\u2019attee fi eenyuunuu osoo hin qoodiin afaan uummanni sun dhaga\u2019uun barsiistee cuuphuu, akkasuma hordoftoota Gooftaa isaanii akka ta\u2019anitti hojjechuun hunda caalaatti hojii filatamaa kan ta\u2019edha. Kanaafis Gooftaan keenya Iyyasuus Kiristoos duukaa buu\u2019oota Isaa yemmu wangeela akka barsiisaniif gara addunyaatti ergetti afaan ittiin addunyaa mara barsiisan isaanii kennee gara tajaajilaatti bobbaasuun Isaa ga\u2019een tajaajila mana kiristaanaa yeroo ammaa kanaas irra guddaa akka ittin hojjetuu kan nutti agarsiisu dha jedhameera."}, {"text_idx": "#000007", "text": "Siimpooziyeemii kana irratti rakkina qu\u2019annicha keessatti caqasame furuudhaaf adeemsa furmaataa tokko ta\u2019uu danda\u2019a kan jedhame dhiyaateera. Kanaafis yeroo ammaatii eegalee tajaajilli Wangeelaa gama Miidiyaatiin taasisamu akka qabu kan ibsu pirojeektiin kan dhiyaate yoo ta\u2019u, inni kun tarkaanfii jalqabaa ta\u2019uun isaas ibsameera."}, {"text_idx": "#000008", "text": "Pirojeektiin siimpooziyeemiin kun akka qophaa\u2019uuf sababa ta\u2019e kun qarshii miliyoona 1.6 kan gaafatu yoo ta\u2019u, kan raawwatamus waggaa sadiif ta\u2019uun isaa ibsameera. Pirojeektii kanaanis sagantaaleen tajaajila wangeelaa gama intarneetii, Raadiyoo, Televisiyoonaa, Gaazexaa, barulee, fi kitaabaatiin kennaman kan ittiin gaggeessamu ta\u2019uun kan ibsame yoo ta\u2019u:- sagantaa kana namni deeggaruu barbaadus gama buusii, ispoonsaraa fi deeggarsa meeshaaleetiin taassisan hunda wajjin hojjechuuf qophii ta\u2019uun ibsameera."}, {"text_idx": "#000009", "text": "Hirmaattonni sagantaa kanaa marii oo\u2019aa kan gaggeessan yoo ta\u2019u namoonni baay\u2019eenis sagantaa kana deeggaruuf waadaa galaniiru."}, {"text_idx": "#000010", "text": "Sagantaa kana irratti artistoonni beekamoon kan ijoollee mana kiristaanaa ta\u2019an diraamaa afuuraa kan dhiyeessan yoo ta\u2019u, keessummoonni sagantaa kana hirmaachuuf dhufan diraamaa dhiyaattetti baay\u2019ee kan gammadanii fi rakkina manni kiristaanaa nannoo oromiyaa yeroo amma kanaa kan sirriitti ibse kan argame waan ta\u2019eef hirmmattota sagantichaa kan ajaa\u2019ibsiifatan ta\u2019ee argameera. Namoonni baay\u2019eenis imimmaan buusanii yemmu boo\u2019uun miira isaanitti dhagame ibsaniiru."}, {"text_idx": "#000011", "text": "Saganticha irratti Faarfattoonni waldaa qulqullootaa faarfannaa afaan oromootiin dhiyeessaniiru."}, {"text_idx": "#000012", "text": "Dura taa\u2019aan Waldaa Qulqullootaa Luba Doktar Sammuu Mitikkuu haasawa cufiinsaa taassisaniin \u201cWaldaan qulqullootaa beekumtii Qulqulluu Sinoodoosiitiin erga hundaa\u2019ee as gama adda addaatiin mana kiristaanaa tajaajilaa tureera, ammas tajaajilaa jira. Amma ammo tajaajila afaan Oromootiin kennamu daraan cimsinee kennuuf sochiirra kan jirru yoo ta\u2019u, Waaqayyo nuti amannu tajaajila kana akka raawwannuuf nu haa qarqaaru. Waaqayyoon amannee eegalleerra, Waaqayyos nu qarqaara.\u201d jedhaniiru."}, {"text_idx": "#000013", "text": "Oduu Wal-fakkaatuun Waldaan qulqullootaa tajaajiltoota wiirtuuwwan Oromiyaa irraa dhufaniif leenjii guyyaa lamaa kenne."}, {"text_idx": "#000014", "text": "Waldaan qulqullootaa tajaajila Wangeelaa gama miidiyaatiin Afaan oromoodhaan kennamu irratti tajaajiltoota hirmaataniif leenjii guyyaa lamaa adoolessa 5 fi 6 B.A. 2006 kenneera. Leenjiin guyyaa lamaa kenname kun akkaataa gabaasonni fi odduun adda addaa itti barreeffamaan, tajaajila Afuuraa kennuun akkamiin akka danda\u2019amu, waa\u2019ee hog barruu fi Gaazaxeessummaa akkam akka ta\u2019e ibsamemeefira."}, {"text_idx": "#000015", "text": "Leenjichi kan kenname tajaajiltoota Wiirtuulee Oromiyaa 14 irraa dhufaniif yoo ta\u2019u leenjii kana irratti leenjitoonni 19 hirmaataniiru."}, {"text_idx": "#000020", "text": "Bara kana barattoota kolleejjii kana irraa eebbifaman keessaa lakkoofsi dubartootaa gama hundaanuu ol ka\u2019ee argameera. Keessattuu Sagantaa Maastarii fi Diippiloomaatiin kan qabxii ol aanaa galmeessisan dubartoota ta\u2019uun isaa sagantaa eebba kanaa adda taassiseera."}, {"text_idx": "#000021", "text": "Kolleejichi bara kana duukaabuutota eebbisiise keessaa barattoonni 25 sadarkaa digirii lammaffaa, barattoonni 71 sadarkaa digirii Jalqabaa fi barattoonni 114 ammoo sagantaa Diippiloomaatiin akka ta\u2019e ibsameera."}, {"text_idx": "#000025", "text": "\u00b7 Kaayyoon barumsa kanaa:- laphee keenya Sagalee Waaqayyoof bannee jecha Isaa dhagahuun akka ummata Israa\u2019eel lafa onaatti osoo hin hafne warra Isatti amanu, Isaaf abboomamus taanee iddoo boqonnaa nuuf qophaa\u2019etti sagalee Waaqayyoon qajeeluudhaan akka gara mootummaaIsaa gallu akka nu gargaarudha."}, {"text_idx": "#000027", "text": "Waaqayyoon yeroo hedduu kallattii garagaraatiin nu barsiisaa tureera. Gara fuulduraattis akkasuma yoo sagalee Isaa dhagahuu dhaaf qophii tanee fi akka Samu\u2019eel \u201cDubadhuu garbicchee kee ni caqasa\u201d yoo jennee (1Saam.3:10) nu barsiifata. Dhala namaaf jecha oolmaa hedduu ooleera, Sabni Isaa amantiin akka cimu raajii hedduu agarsiifachaa tureera. Ammas agrsiisaa jira. Hanga du\u2019aatti dhala namaa jaalateera. Garbummaa Saaxinaa\u2019eel jalaas haala sammu keenyaa ol ta\u2019een ijoolumaa Isaa nuuf keenneen booda biliisa nu baasee jira. Haa ta\u2019u malee, har\u2019a sababoota garaa garaatiin oolmaa nuuf taassifame, raajii nuuf raawwatame dagachuun sagalee isa caqasuu qabnu cinaatii gatuudhaan dogongora abbaan keenya inni jalqabaa Addaam rawwate raawachudhaan sagalee seexanaatiif gurra keenninee dubbii isaa sobaa caqasuudhaan gara duubaatti deebi\u2019aatii jirra."}, {"text_idx": "#000028", "text": "Mee warra Sagalee Waaqayyoo dhaga\u2019uu dhiisanii gurra laphee isaanii duuchan gabaabsinee haa ilaallu."}, {"text_idx": "#000030", "text": "Ergamoonni kunneen Kana\u2019aan gaadanii guyyaa afurtama booda wayita deebi\u2019an bu\u2019aa gaada/basaasa/ isaanii gara Faaraan lafa gammoojjii Qaadeessitti dhufuun guutummaa Waldaa Israa\u2019elii fi Museettis ni himan. Firii fidanis itti agarsiisan. Akkasis ni jedhaniin gara lafa nu ergiteetti deemnee lafaa fi ummata ishee ilaallee jirra. Lafittii irraa aannanii fi dammatu baha. Haa ta\u2019u malee, namoonni achi jiraatan gar malee cimoodha, mandarootni isaaniis masara qabu, cimoodha. Hunda caalaa warreen Amaaleeqootaa kallattii hundaanuu marsanii jiru. Lafittiin namoota keessa jiraatan kan nyaattudha, namoonni ishee dhedheeroodha. Kanaafuu lafittii dhaaluu hin dandeenyu jedhan. Waldaan Israa\u2019elis gar malee jeeqame, ni sodaatanis. Musee fi Aaroonittis ni gumguman, biyya Misiraa keessatti utuu dhumnee jiraannee jedhaniis ni hawwan. Waaqayyoon albeen akka dhumnu maaliif lafa kanatti nu galcha? Ijoollee fi dubartootni keenya ni booji\u2019amu. Irbaata diinaas ni ta\u2019u, kanaafuu koottaa hoogganaa filannee gara Misiraatti deebina jedhan."}, {"text_idx": "#000031", "text": "Haa ta\u2019u malee basaastota gosa Israa\u2019eel 12\u2019n keessaa Iyyaasuu fi Kaaleeb garuu yaada addaa Waldaa Israa\u2019elitti himan. Kaaleebis Musee duratti sabni kun akka callisu taasise. Lafti isaan basaasan aannanii fi dammi kan keessaa dhangalulafa gaariidha. Eeyyama Waaqayyoo yoo ta\u2019e nuti ol baanee laficha ni qabanna, dhugumaan kana gochuu ni dandeenya. Isin garuu Waaqa irratti hin kaka\u2019inaa. Namoota achi jiranis gaaddisni irraa sokkeera ni moona. Waaqayyoon nu waliin jira hoo wanti nu sodaachisu hin jiru jedhee waldicha tasgabbeessuuf yaalu illee waldaan garuu dhagaan waraanuu barbaadanii turan. Musee fi Aaroon garuu fuuldura Waldaa Israa\u2019eeliitti ni jilbeeffatan. Wayita kanatti Sagaleen Waaqayyoo gara isaanii ni dhufe."}, {"text_idx": "#000032", "text": "Museedhaanis akkas jedheen \u201cUmmatni kun hanga yoomiitti natuffata? Raajiiwwan hedduu fuuldura isaaniitti raawwadhee akkamitti hin amanne? Lafa waadaa galeef hin dhaalan dheekkamsa kootiin nan fixaan.\u201d Museen garuu jaraaf ni kadhate. Fuuldura Waaqayyootti ni jilbiiffate akkasis jedheen: \u201c Yaa Waaqayyoo ati fuula fuulaan saba kanatti akka mul\u2019atte, guyyaa utubaa duumessaan, halkan utubaa ibiddaan isaan dura deemaa akka turte warri Misiraa dhagahanii jiru, kanaaf amma yoo asitti fixxe Waaqayyo lafa waadaa itti galeef galchuu dadhabnaan asitti fixe siin hin jedhaniiree? Ammas maaloo ati \u201cAni aariittif suuta jedhaadha, gaarummaan koo guddaadha, cubbuu fi irra daddarbaa namaaf nan dhiisa\u201d hin jenneeree?\u2019 jedhee kadhate."}, {"text_idx": "#000038", "text": "Ummatni bara Nooh turan kan Waaqayyoof hin abboomamne, hedduu cubbamoota turan. Waaqayyoon danuu gaddisiisan. Kan foon uffate hundi dalagni isaa dachee irratti jibbisiisaa ta\u2019e. lafti hammeenyaan guutamte. Dheekkamsi Waaqayyoos isaan irratti ta\u2019e. Hunda isaanii haxaa\u2019uuf ni kakate. Uumuu Isaas ni jibbe. Bara sana keessa sagalee Waaqayyoo kan dhagahe deemsa isaas Waaqayyo duukaa kan taasise, Waaqayyo fuulduratti suga kan argate namni qajeelaan balleessaa hin qabne Nooh namni jedhamu ni ture."}, {"text_idx": "#000040", "text": "Kanaafuu hunda yeroo isaattii kan hojatuu Waaqayyoo guuyyaa har\u2019aa sagalee namoota carraa intarneettii qabnuuf haala kanaan nu barsifachuudhaaf waan numijateefuu sagalee Waaqayyoo akka caqafanuu nuuf haa eeyyamuu isaatiin isa galateefachaa akka isaaf awwanuu humna nuuf haakeenu! Ameen."}, {"text_idx": "#000042", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]